runetrust/blame-folketinget-dk huggingface dataset:
Vivi Kier (KF), 2013-03-20:
Hvis svaret er ja, kan man så ikke være bekymret for, at der ender med at blive lige så stor forskel med hensyn til antallet af lokalt besluttede aktivitetstimer, som der er med hensyn til antallet af undervisningstimer – det ser vi der er i dag – hvor nogle følger det vejledende timetal, og nogle følger minimumstimetallet?
Frank Dahlgaard (KRF), 2001-10-09:
Hvis ikke man fremsætter et beslutningsforslag i dette Folketing, må det betyde, hvis man skal være på plads inden den 1. juni næste år, at der så i en situation med et nyt Folketing med en VK-regering, eller hvad der kommer, vil komme en folkeafstemning i foråret om det danske forsvarsforbehold.
Peder Hvelplund (EL), 2021-11-10:
Spørgsmålet er: Vil ministeren kommentere artiklen »Hvert andet forsøg på at ansætte en sygeplejerske mislykkes« fra www.dr.dk den 5. oktober 2021, der beskriver, at 3.450 stillinger i løbet af 5 måneder ikke kunne besættes med en kvalificeret sygeplejerske, og vil ministeren herunder redegøre for, hvorvidt han anerkender, at udfordringerne med rekruttering og fastholdelse har sammenhæng med sygeplejerskernes løn- og arbejdsvilkår?
Mads Rørvig (V), 2012-02-28:
Det er jo noget, vi har kæmpet for i Venstre, så vi vil gerne kvittere for, at skatteministeren er kommet frem til samme konklusion ud fra bekymringen om, at EU kunne have indvendinger imod, at det stred mod aftalen om GATT, Firenzekonventionen eller andre dele af EU-retten.
Peter Hummelgaard (S), 2021-03-12:
Når vi siger, at vi gerne vil se det her i en sammenhæng med det ligelønsdirektiv, der nu er fremlagt, så er det jo selvfølgelig, fordi vi skal analysere grundigt – det er meget vigtigt for os – hvor stor rækkevidden er i det forslag, og om man respekterer parternes autonomi og den måde, vi laver overenskomster på her, men også, at det skal ses i sammenhæng med, om der vil være nogle elementer der, som vi kan risikere at skulle implementere, som lapper ind over hinanden.
Per Clausen (EL), 2008-03-28:
Jeg vil gerne spørge, om skatteministeren er enig i, at det er vigtigt, at vi i de kommende år sørger for, at vores afgiftssystem, både når man betaler for at køre på skinner, og når man betaler for at køre på veje, er sådan, at det opmuntrer til, at vi får flyttet også gods over på jernbanenettet.
Pia Larsen (V), 2001-05-09:
Dér skal jeg, ligesom fru Sonja Mikkelsen, henvise til den vedtagelse, som er præsenteret i den forrige sag her i Folketingssalen, hvor der i første afsnit står, at Folketinget tilkendegiver, at det er den færøske befolkning, der afgør Færøernes fremtidige tilknytningsforhold til Danmark.
Margrethe Vestager (RV), 2002-03-15:
En af de ting, som man meget klart kan forholde sig til, er, at der har været en grund til at oprette Videnscenter for Ligestilling. Der har været en grund til at lave den lovgivning, hvoraf vi diskuterer en tredjedel i dag. En af de grunde ligger begravet i et stykke arbejde, som faktisk strakte sig over år, fordi man var utilfreds med den måde, viden blev formidlet på, debatten var på, og hele den status, vi havde på ligestillingsarbejdet, fordi der faktisk var mange, der syntes, at det begyndte at gå lige langsomt nok.
Henriette Kjær (KF), 2001-01-18:
Men det er ikke rimeligt at udelukke nye, der lægger lige så mange kræfter i at tilbyde en god og velkvalificeret behandling. I dag tror jeg, det afholder nogle fra at vælge hospiceløsningen, fordi de simpelt hen ikke kan overskue at skulle så langt væk hjemmefra, at man afskærer sig selv fra besøg, eller blot den usikkerhed, der er i at skulle langt væk hjemmefra, når man er svækket af sygdom.
Kim Behnke (FRI), 2000-04-26:
Altså da man åbnede V6-spil i Danmark i sin tid, tog det et vist stykke tid, inden folk havde vænnet sig til det, inden folk begyndte at benytte sig af den ekstra mulighed, og derfor vil det være synd, hvis man, fordi det står i en lovtekst, så efter 18 måneder lukker ned, lige mens det er begyndt at generere de penge, som der tales om i bemærkningerne.
Ida Damborg (SF), 2011-11-17:
Jeg er meget enig i, at de konkrete resultater skal være til gavn for de nordiske borgere, og i denne sammenhæng har jeg bemærket, at der i redegørelsen omtales et spørgsmål om de nordiske landes praksis i forhold til hjemsendelse af nordiske statsborgere, hvor Danmark har fulgt sin helt egen praksis ved at hjemsende nordiske statsborgere, hvis de fik behov for offentlig hjælp.
Vivi Kier (KF), 2010-03-02:
Jeg må sige, som jeg sagde for 14 dage siden, da vi stod med et andet forslag, og hvor det også var lægefaglig behandling, vi skulle træffe beslutning om, at jeg ikke kan stemme for det her beslutningsforslag, der endnu en gang pålægger os politikere at bestemme, hvilken behandling den enkelte patient skal have.
Helge Adam Møller (KF), 2000-01-25:
Vores vedtagelse er en anden afskrift af det samme partiprogram, altså vores eget partiprogram, og hvis man tog de sidste tre pinde i Dansk Folkepartis forslag, pind 5, 6 og 7, og hæftede dem på De Konservative og Venstres forslag, havde vi i og for sig alle de fælles pinde med og det bedste fra de to vedtagelser, og det har vi ingen problemer med, tværtimod.
Lars Barfoed (KF), 2010-04-12:
Jeg er glad for den opbakning, der har været, til forslaget, for det er jo regeringens opfattelse – og det synspunkt forstår jeg at ordførerne deler – at de tiltag, som vi lægger op til her, generelt vil bidrage til at forbedre færdselssikkerheden, men i øvrigt også forbedre og forenkle sagsbehandlingen i nogle typer af færdselsstraffesager.
Christian Rabjerg Madsen (S), 2020-06-04:
Jeg synes, det er en fornuftig ambition at have for udvalgsarbejdet og for beretningen, at vi gør, hvad vi kan, for at skabe mere åbenhed både af hensyn til kvaliteten af det arbejde, der bliver leveret af konsulenter, men også af hensyn til, at arbejde, som ikke er strengt nødvendigt, ikke bliver udført, sådan at vi kan bruge pengene klogere.
Aage Frandsen (SF), 1999-12-01:
Og det er nok nogle af de ting, hvorom man kunne sige, at den del af det må universiteterne altså finde ud af, også i forbindelse med udviklingskontrakter. Og med hensyn til forskningsmateriale, der skal være tilgængeligt, må man så lige være opmærksom på, om det er al form for forskningsmateriale.
Lars Løkke Rasmussen (V), 2017-05-31:
Jeg har haft svært ved at forstå det, og i dagens løb har jeg så kunnet se i dagspressen, at de københavnske skoler siger, at de ikke vil deltage, fordi de så også skal deltage i et understøttelsesprogram med hjælp og vejledning og støtte, og at det vil fjerne ressourcer fra de indsatser, som skolerne allerede har sat i gang.
Lene Espersen (KF), 2006-03-30:
På den ene side når domstolen frem til, at alle bestemmelserne i den pågældende rammeafgørelses artikel 1-7, herunder også artikel 5, stk. 1, omkring sanktionsvalget kunne have været vedtaget inden for rammerne af det overstatslige miljøsamarbejde i søjle 1.
Dennis Flydtkjær (DF), 2022-03-03:
Men jeg tror også, at vi alle sammen kan forestille os, at det kan være voldsomme støjgener, der kan blive, og jeg tænker, at vi skal passe på med at lave nogle regler, der er så rigide, at det faktisk måske ender med, at det er ret få borgere, der kan få kompensationen eller kan få genhusning.
Jeppe Kofod (S), 2021-12-08:
Jamen jeg håber, at spørgeren er enig med ministeren i, at det er meget alvorligt at blive terrordesigneret som organisation, og derfor er den vigtigste beskyttelse jo netop at få afklaret grundlaget for den her terrordesignering – hvad der er op og ned i det – for også videre at kunne beskytte arbejdet med civilsamfundet i Palæstina, som er en vigtig del af den danske støtte til at bilægge konflikten og skabe grundlag for en tostatsløsning.
Christian Wedell-Neergaard (KF), 2006-12-15:
Men uanset hvor mange gange vi siger, at den direkte støtte falder, vil oppositionen ikke forstå det, og derfor kan man sige, at diskussionen går mere og mere i stå, fordi det ikke er muligt at blive ved med at komme med saglige besvarelser, når man stadig bliver mødt af det samme.
Sandra Elisabeth Skalvig (LA), 2024-12-05:
Lad der ikke herske tvivl om, at folk, der er til fare i trafikken, skal holdes væk fra biler, men her er der tale om, at personer, der sidder på et udrejsecenter, skal miste deres ejendomsret og deres kørekort, ikke på grund af, at de nødvendigvis er til fare for trafikken, men alene af den årsag, at de sidder på et udrejsecenter.
Jann Sjursen (KRF), 2000-04-06:
For Kristeligt Folkeparti er det vigtigt, at vi fra dansk side og i denne debat også klart giver udtryk for, at uanset traktater, udvidet selvstyreordning, eller hvad der nu vil blive resultatet af forhandlingerne mellem landsstyret og regeringen, er der nogle bånd vore folk imellem, som vil og skal vedblive at bestå.
Margrethe Vestager (RV), 2007-10-04:
Den indstilling deler vi helt i Det Radikale Venstre, og derfor vil jeg spørge, om Det Konservative Folkeparti er stolt over udviklingen i de danske asylcentre, hvor sundhedsudgifterne er tredoblet, og hvor udgifterne til døgnanbringelse af børn er tidoblet.
Freddy Dam (V), 2002-01-31:
Noget andet er, at det jo i forslaget er sådan, at der er lagt op til, at rådgiveren skal indgive et overslag til den instans, der behandler sagen, over omkostningernes størrelse, og man vil så, når sagen er forbi og regningen fremsendes til skattemyndighederne, have en mulighed for at sammenholde disse to overslag med regningen og anlægge en vurdering af, om regningen er rimelig.
Liselott Blixt (DF), 2013-04-04:
Det der med at kæmpe er jo netop det, som vi har set fru Özlem Cekic gøre mange gange, og derfor undrer det mig, at man går op og taler om et lovforslag om at forbyde snus uden at sætte sig ind i, om man synes, at det er godt eller dårligt.
Finn Sørensen (EL), 2011-11-22:
Men mit spørgsmål går på, om ordføreren ikke er enig i, at det jo nu sort på hvidt er beskrevet, at Kommissionen nøje skal overvåge den danske lønudvikling med henblik på at komme med henstillinger, hvis det er sådan, at man ikke lever op til europluspagtens krav om en stram lønudvikling, der ikke går ud over, hvad produktivitetsudviklingen tilsiger, og at man ikke har for store lønstigninger i den offentlige sektor.
Sophie Hæstorp Andersen (S), 2026-01-07:
Der synes jeg f.eks. også, at det initiativ, hvor vi har styrket indsatsen omkring BørneTelefonen, sådan at det f.eks. ikke kun er en voksen, der er bekymret for et barn, eller måske et barn, der er bekymret for sine forældre eller nogle andre, der kan ringe ind, men at kammerater, der er bekymrede for deres kammerat, også kan ringe ind, er rigtig godt.
Jes Lunde (SF), 1998-06-25:
Og hvis Venstre ikke har nået det i løbet af den sidste måneds tid, hvor vi har haft debatten, kunne Venstre så ikke bruge sommerferien på studiekredsarbejde og udarbejde et godt og præcist forslag til, hvordan Venstre vil opnå samme betalingsbalancevirkning ved at skære ned i de offentlige budgetter?
Ole Stavad (S), 2002-04-23:
Konklusionen var, at det, der sker med det lovforslag, regeringen har fremsat, og som den vil bære igennem sammen med Dansk Folkeparti, er: det er ikke ønskværdigt, at vi afskaffer vurderingsrådene på et tidspunkt, hvor alle klagerne kommer ind, men det er ikke lovstridigt.
Søren Søndergaard (EL), 2021-11-24:
Men jeg prøver igen: Kan ordføreren bekræfte, at det ikke kan ses på priserne på de aggregater, vi snakker om her, hvilken kompensationsgrad der er i de omkringliggende lande – at der simpelt hen er ikke nogen sammenhæng mellem, hvor høj kompensationen er, og hvad priserne er?
Per Clausen (EL), 2008-12-02:
Det hænger, som den socialdemokratiske ordfører påpegede, sammen med, at Enhedslisten jo ganske rigtigt har taget et lidt ambitiøst udgangspunkt, nemlig at det handler om at lave en omlægning af vores transportsystem, sådan at det kan leve op til de ønsker, som jeg har forstået, at alle har om, at vi skal reducere CO2-udslippet.
Mikkel Bjørn (DF), 2026-01-29:
Mit spørgsmål er bare meget simpelt: Hvis domstolen ikke laver en praksisændring og i stedet underkender udvisninger, som Danmark har foretaget, vil man så omgøre de udvisninger og tilbagetage de udviste kriminelle borgere, eller vil man udbetale en bøde og så lade de kriminelle borgere forblive uden for Danmarks grænser?
Morten Messerschmidt (DF), 2023-02-21:
Det er bare for at forstå det rigtigt: For Venstre er det ikke centralt, at de syriske piger så alene bliver i Danmark, men man er åben over for, at de regler, der i almindelighed gælder for familiesammenføring og andre måder, hvorpå man kan komme til Danmark, eller måske forhindre sin udvisning af Danmark, også skal gælde der?
Aase D. Madsen (DF), 1999-03-16:
For nu at komme til det konkrete vil jeg spørge: Påvirker det slet ikke fru Ester Larsen, at en museumschef i strid med loven sælger ud af museets inventar og oven i købet tilsyneladende har givet dronning Margrethe en 60-års-fødselsdagsgave, og hun fylder først 60 år den 16. april, men det er altså et af de salg, som man har foretaget, eller foræringer, eller hvad man skal kalde det.
Ane Halsboe-Jørgensen (S), 2025-12-04:
Jeg synes faktisk, at ordføreren får det til at lyde, som om den der regulering er sådan en naturgiven ting, der foregår, men det er jo en politisk beslutning, vi træffer, altså at når resten af økonomien reguleres op, så reguleres vores pensioner også.
Birthe Rønn Hornbech (V), 2000-03-03:
Grundlovens § 4 forpligter Folketinget til at sørge for, at kirkens hovedanliggende understøttes, nemlig at der kan holdes gudstjeneste hver søndag, og det er jo ikke kirkebygningerne og begravelsesvæsenet, det drejer sig om; det er præcis, at der er præster til at forkynde evangeliet hver søndag.
Pernille Rosenkrantz-Theil (S), 2022-04-22:
Så er der lagt op til i det, der så skal være det nye, at der skal være en markant højere aktivitetsuafhængig basisbevilling, og at der skal være en forenklet og mere ensartet og ligestillet struktur for aktivitetsafhængighed i tilskud, altså en betydelig forenkling i forhold til takster og takstforskelle, der er i dag, særtilskud osv.
Kristian Jensen (V), 1999-11-19:
Det er retten til at organisere sig i den fagforening og under den overenskomst, som et flertal af de ansatte i en virksomhed kan blive enige med arbejdsgiveren om, og det er retten til at beslutte i fællesskab at være dækket af en overenskomst, som ligger uden for LO og DA.
Bjarne Laustsen (S), 2002-04-24:
Men der er jo mange måder at gøre det op på, og nu har vi set, at der kommer brugerbetaling på efteruddannelse osv. Det hørte vi ikke så meget om i valgkampen, men det har man altså taget med og sagt, at der bliver en række områder, hvor der skal indføres brugerbetaling, fordi regeringen har prioriteret anderledes.
Anders Samuelsen (RV), 2002-05-30:
Statsministeren holdt en tale, hvor han har understreget, at skellet mellem højre og venstre er overstået, det er ikke noget, vi kender til længere, hvorefter Venstres ordfører går op og holder en tale, som er stærkt ideologisk, og bl.a. understreger, at inden for de sidste 25 år er der ikke blevet gennemført en mere borgerlig-liberal politik end inden for det sidste halve år.
Thor Möger Pedersen (SF), 2011-12-14:
Derefter satser SKAT på at kunne besvare flest mulige henvendelser telefonisk og derefter henvises så til skriftlig henvendelse, hvor langt de fleste besvares inden for 5 hverdage, fordi der er tale om generelle henvendelser, hvorimod sager af meget kompliceret karakter naturligvis også kræver længere sagsbehandlingstid, nemlig op til 3 måneder.
Lars Løkke Rasmussen (V), 2016-12-05:
Nå, det skal jo ikke skygge over, at jeg synes, at det har været en dejlig dag, en dejlig eftermiddag og en dejlig aften, som jo først og fremmest er et klart vidnesbyrd om, at der er fred og fordragelighed – måske er det sådan for nogle, at luften er gået lidt af ballonen; nu troede man lige, at man skulle puste balloner op og der skulle være valgkamp, og det skulle der så ikke alligevel.
Karina Adsbøl (UFG), 2022-03-15:
Men samtidig er det altså forkert at belønne en forælder, der for at fremme sin egen sag kommer med falske påstande, ved at tildele dem den fulde forældremyndighed eller ved at afskære den anden forælder fra samværet. Så er der noget galt i systemet, og jeg synes faktisk også, at fru Mette Thiesen sagde det meget tydeligt i sin ordførertale – og tak for støtten.
Sophie Hæstorp Andersen (S), 2025-01-22:
I løbet af et barns liv skal der tages mange væsentlige beslutninger, eksempelvis om barnet skal døbes, hvilken religion det er en del af, hvis det overhovedet er en del af en religion, hvilken skole barnet skal gå på, og om barnet skal vaccineres eller modtage anden form for medicinsk behandling.
Carsten Kissmeyer (V), 2022-02-04:
Lige nu er vi i gang med at forhandle og give puljer til sådan set at betale regningen også for nogle af dem, der bruger naturgas, som jo er et fossilt brændstof, og det er jo på den længere bane i hvert fald ikke en gangbar vej for den grønne omstilling at støtte fossil energi.
Karsten Lauritzen (V), 2018-11-22:
Så det er en meget klogere måde at gøre det her på, at sikre, at den rigtige skat bliver betalt, samtidig med at vi åbner op for nye forretningsområder, og så deleøkonomien kan blomstre, end bare at trække de kendte regler ned over nogle nye forretningsformer, som de ikke nødvendigvis passer ind i.
Kristian Jensen (V), 2009-04-29:
Der har vi været inde og brede skattegrundlaget ud ved at fjerne en række momsfritagelser, ved at afskaffe en række særordninger, ved at fastfryse erhvervsstøtte, ved at ændre på aktiebeskatningen for selskaber og ved målrettet at gå ind og kigge på nogle af de særordninger, som primært velstillede lønmodtagere har benyttet sig af, for enten at fjerne dem eller drosle dem voldsomt ned.
Lene Espersen (KF), 2004-05-04:
Dette understreger blot, hvor vigtigt det er ikke at fjerne fokus i undervisningen fra emner, som har til formål at sikre elevens forståelse af de adfærdsmæssige krav til trafikanter. Det gør sig særlig gældende, når der som nævnt ikke på baggrund af de foreliggende oplysninger er grundlag for at indføre krav om obligatorisk førstehjælp ved erhvervelse af kørekort ud fra et færdselssikkerhedsmæssigt hensyn.
Eyvind Vesselbo (V), 2005-06-14:
Det virker egentlig, som om fru Pernille Blach Hansen mener, at medarbejdere, der er ansat, fordi kommunen får nogle gebyrer ind, ikke kan arbejde sammen med nogle andre i et team og indgå som medarbejdere, bl.a. til at godkende VVM omkring svinebrug.
Anne Baastrup (SF), 2006-11-08:
Men det er os, der som politikere skal fastlægge rammerne, og så er det teknikernes opgave at sørge for, at rammerne bliver fyldt ud, så det enkelte menneske trygt kan aflevere sine oplysninger til systemet og være sikker på, at de oplysninger, der er tilgængelige under den aktuelle behandling, virkelig er de oplysninger, som vedkommende gerne vil have bliver brugt.
Aage Frandsen (SF), 2002-04-17:
Uanset at det er en tilbagevendende årlig begivenhed, at vi, forinden de kommunale forhandlinger går i gang, har et ønske om en sådan forespørgselsdebat, så mener vi, at det i år er særlig vigtigt, at Folketinget diskuterer det og hører regeringens bud, sådan at også regeringen kan høre, hvad Folketinget mener.
Carina Christensen (KF), 2003-11-14:
Man har jo ligesom sendt et kraftigt signal om, at der er i hvert fald nogle, der vil kæmpe for den ordning, så jeg går ud fra, at hr. Frode Sørensen vil kunne sige temmelig klart, om man også i en ny valgperiode vil stå som 100 pct. garanter for at bevare ordningen.
Kristian Thulesen Dahl (DF), 2007-11-29:
Man kan sige, at hvis vi ikke på den baggrund, ved et folketingsvalg, som ligger så tæt på en reformtraktat, vi nogenlunde kender indholdet af, kan få en EU-debat, så er der noget, der tyder på, at det er meget, meget svært at få en folkelig EU-debat undtagen i de situationer, hvor befolkningen bliver bedt om at tage stilling til nogle konkrete EU-spørgsmål.
Trine Torp (SF), 2019-02-19:
For at forstå, om der bag den her adfærd ligger familiemæssige problemer, indlæringsvanskeligheder, mobning eller lignende, skal der være tid til, at de voksne kan se det enkelte barn, og der skal være den nødvendige hjælp til barnet, børnegruppen, familien, eller hvor det nu er, der er brug for hjælp.
Poul Nyrup Rasmussen (S), 1998-10-08:
Vi har det jo en gang imellem med at sige noget, som ikke helt rimer med det, vi siger 5 minutter efter, for 5 minutter efter sagde fru Ulla Tørnæs, at nu skulle den ikke have for lidt i sygehusene, hjemmehjælpen, ældreboligerne, ventetiderne, børnefamilierne, ja, der var næsten ingen grænser.
Ole Sohn (SF), 2005-12-08:
Man har alle muligheder, alle kort på hånden, og så fordi man er nogle kyllinger, som ikke tør gå ud og tage en offentlig debat om de indgreb, der nu venter amter og kommuner, så gør et flertal i Folketinget det, at man misbruger parlamentet, fordi man ikke vil erkende, at demokrati er en besværlig ting, som kræver, at man også træffer beslutninger i Folketinget, også de upopulære beslutninger.
Dan Jørgensen (S), 2021-05-11:
Jeg må også bare sige, at på det helt konkrete spørgsmål om et 2025-mål har vi jo mødtes mange gange og haft debatten her i salen – selvfølgelig ikke hr. Jens Rohdes nye parti; jeg har helt forståelse for, at det har været en anden proces, og du er ny i det parti.
Tom Behnke (KF), 2007-05-09:
Bl.a. er jeg jo ved de høringer, vi har haft, ved de ekspertmøder, vi har haft, og via de input, vi har fået ude fra forskellige faglige organisationer osv., blevet opmærksom på, at det egentlig ikke er sådan, at den gældende lovgivning er helt forkert eller helt forfærdelig eller helt mangelfuld.
Peter Brixtofte (V), 1998-05-06:
Umiddelbart synes Venstre, at forslaget er fornuftigt nok; men vi må så vurdere i udvalget, om der overhovedet er flere tilfælde tilbage, for reglerne er jo blevet lavet om, og hvis der ikke er nogen tilfælde tilbage, er der jo ikke nogen grund til at gennemføre forslaget.
Margrete Auken (SF), 2000-04-13:
Men jeg vil godt sige, at jeg kører ret meget bil, og hvis hr. Erik Jacobsen tror, at man behøver at køre i en lastbil for at opdage, hvor stærkt der køres på motorvejene, vil jeg altså anbefale ham at prøve at køre i en ganske almindelig personbil og prøve at overholde loven, hvad jeg i øvrigt altid gør.
Trine Bramsen (S), 2022-04-07:
Andre steder i landet, hvor der er en god udbygning af den kollektive transport, eller hvor der er korte distancer, har jeg en forhåbning om vi kan få flyttet flere folk over på det kollektive eller på de korte ruter der, hvor det ikke kræver en udbygning af vejene, altså eksempelvis cykler eller andet.
Jens Heimburger (KF), 1998-04-28:
Og hvis man ser på vores historik, synes jeg egentlig, den er lidt bedre, end hr. Jørn Pedersen antyder, for jeg mener, at vi altid har været indstillede på at kigge meget grundigt på, hvad der kan gøres for netop mennesker, der har et misbrugsproblem. Men det kræver jo ikke mindst, at vi får kommunerne og amterne inddraget, således som der har været tale om her.
Frank Aaen (EL), 2001-05-07:
Jeg mener ikke, det er trygt, at der skal produceres blodprodukter ud fra hensynet til at tjene penge, men det er Det Radikale Venstre åbenbart ikke så fremmede over for. Ud over det vil jeg også sige, at vi har et hensyn at tage til en stor virksomhed.
Søren Egge Rasmussen (EL), 2016-04-28:
Men jeg vil godt høre ministeren, om han er bekendt med, at det er blevet gjort op til at kunne være et trecifret millionbeløb, der sådan set er behov for for at renovere for pcb – for ligesom at overholde de krav, der er til indeklimaet i de kommunale bygninger.
Frank Aaen (EL), 1999-04-23:
Nogle har måske lagt mærke til, at der er stiftet en forening af kritiske aktionærer, som også har tænkt sig at købe en aktie i Danisco, og det er selvfølgelig for, at der på Daniscos næste generalforsamling vil stå et par hidsige aktionærer og sige: Nu må I holde op med at lave de her gensplejsede roer, vi vil ikke have dem, vi vil ikke spise det sukker, hvis det er produceret på den baggrund.
Per Clausen (EL), 2006-05-04:
Dette forslag vil genindføre frihed til at vælge forskellige eksamensformer, herunder gruppeprøver, genindføre mulighed for at kunne udar bejde en gruppeopgave og gå til eksamen i opgaven og iværksætte et udviklingsprogram med det formål at udvikle eksamens- og prøveformer.